Pnyx
Pnyx (Graece Πνύξ, genetivus Πυκνός) est collis Athenis ab Acropoli ad occidentem situs in quem populus Atheniensis quinto saeculo a.C.n. sive ad ferendas leges (quod populi concilium Ecclesia dicebatur) sive ad magistratus designandos sive nonnumquam etiam ad iudicandum coibat. Sexto saeculo a.C.n. in Agoram (Forum) coire solebat et quarti saeculi secunda parte in Dionysi Theatro consedere malebant. Ita in Aristophaneis Ecclesiazusis Praxagora sola e mulieribus orationem habere sciebat quia cum marito in Pycne habitarat unde oratores et demagogos populum adloquentes audire poterat. Et in Acharnensibus Dicaeopolis, civis bono publico devotus, qui in Pycna prima luce de pace acturus venit diu solus exspectat dum prytanes et reliqui cives pigre tardeque in Ecclesiam adveniant.